Mennta- og menningarmálaráðuneytið

Sölvhólsgata 4

101 Reykjavík

Reykjanesbær, 26. febrúar 2020

**Efni: Umsögn tengt tillögu um að færa námslok félagsliða af hæfniþrepi 2 á hæfniþrep 3.**

Hjá Miðstöð símenntunar á Suðurnesjum (MSS) hafa 25 nemendur útskrifast af félagsliðabrú frá árinu 2012 og 22 nemendur stunda námið nú hjá MSS. Meðalaldur nemenda hefur verið um 39 ár. Það er því ljóst að MSS hefur komið til móts við fullorðna námsmenn með því að bjóða nám á Félagsliðabrú og er þessi leið að verða vinsælli meðal þeirra sem eru starfandi í greininni. Fjölgun hefur verið mikil meðal erlendra einstaklinga í námið sem hafa verið að efla atvinnustöðu sína sem og félagsleg tengsl. Miðað við þann hóp sem við höfum verið að þjónusta þá teljum við ólíklegra að þessir einstaklingar myndu leita til framhaldsskólans í námið þar sem þeir eru á vinnumarkaði og eiga erfiðara með að setjast á skólabekk í framhaldsskóla í Reykjavík en að nýta sér þjónustu símenntunarstöðva sem sinna einstaklingum á vinnumarkaði sérstaklega.

Því gerum við athugasemd við að eingöngu eigi að útskrifa nemendur úr þessu námi í framhaldsskólum. Einnig bendum við á að mikil þróun hefur verið í kennsluháttum innan símenntunarmiðstöðva sem boðið hafa uppá þetta nám síðastliðin átta ár til að koma til móts við vinnandi einstaklinga og vaxandi eftirspurn. Jafnræði verður að ríkja á milli þeirra skólastofnana sem hafa sinnt þessu námi fram að þessu.

Við gerum einnig athugasemd við tímarammann á þessari breytingu en margir höfðu hug á að fara í félagsliðanámið í haust. Vegna yfirvofandi breytingu hefur MSS ekki getað kynnt og auglýst nám á Félagsliðabrú og né svarað fyrirspurnum um námið eða skráð nýja þátttakendur á haustönn. Óljóst er hvert hlutverk framhaldsfræðslunar sé í námi fyrir félagsliða eftir breytingar og þeirri óvissu þarf að eyða áður en farið er af stað. Farið er fram á að ráðuneytið hafi sanngjarnan og eðlilegan aðlögunartíma að þeim breytingum sem á að gera svo að jafnræðis sé gætt á milli allra fræðsluaðila sem bjóða upp á nám fyrir félagsliða.

Virðingarfyllst,

Guðjónína Sæmundsdóttir

Forstöðumaður MSS